Հռոմի կայսր Անտոնիոս Պիոսը 144 թ. տապալեց Վաղարշ I-ին և Մեծ Հայքի գահին կարգեց Կոմմագենեի Երվանդունիների շառավիղ Սոհեմոսին (140-161 և 164-186), որ առժամանակ ընդմիջվեց Բակուր Արշակունու գահակալմամբ (161-163): Սոհեմոսը շարունակեց Վաղարշապատի կառուցապատումը, հովանավորեց հելլենիստական մշակույթը, իր արքունիքում ապաստան տվեց հույն իմաստասեր, պատմագիր և բանաստեղծ Յամբղիքոսին: Մեծ Հայքում Հռոմեական կայսրության դեմ պայքարը 186 թ. ավարտվեց ազգային ուժերի հաղթանակով և Վաղարշ I-ի թոռ Վաղարշ II Արշակունուգահակալմամբ (186-211): Նրա ներքին և արտաքին խոհեմ քաղաքականության շնորհիվ Մեծ Հայքում վերջնականապես հիմնվեց հայ Արշակունիների ժառանգական արքայատունը, պահպանվեց պետական սահմանների անխախտությունը: